Poliția va fi prezentă în număr mare în cursul zilei de duminică, pe esplanada din fața Casei de Cultură din municipiul Suceava. Începând cu ora 11.00, se vor organiza activități interactive și va fi prezentată tehnica din dotare.
Vor avea loc demonstraţii de luptă, intervenţie şi dresaj canin, iar cei prezenți vor fi angrenați în jocuri cu componentă preventivă.
De asemenea, vor fi expuse autospeciale din dotarea Serviciului Rutier, Serviciului Ordine Publică, Serviciului Criminalistic, Serviciului pentru Acţiuni Speciale, Biroului Siguranță Școlară, Biroului pentru Protecția Animalelor, precum și standuri cu materiale informativ-preventive ale Compartimentului de Analiză și Prevenirea Criminalității.
Manifestațiile au loc cu ocazia zilei de 25 martie, când se vor împlini 202 ani de la data legalizării funcționării instituției Poliției Române.